title: Fosau
text: Fosau (oficialment, en castellano, «Fosado») ye un lugar aragonés d'o municipio d'a Fueva, en a provincia de Uesca y comarca de Sobrarbe. A suya población ye de 27 habitants (2011). Qualques vegadas, encara en l'actualidat, se'l conoix como «Fosau Baixo», anque iste nombre pareix que se tracta d'un artificio de motivación historica.
  
  O lugar o composan dos barrios deseparaus por bells dos cientos metros, lo un que prene nombre de Villa (l'alto) y l'altro Soldevilla (o baixo). Nomás o barrio alto tiene estructura urbana, arroclando-se-ie as casas a redol d'una sola carrera, mientres que o barrio de Soldevilla as tiene deseparadas. Fosau se troba a poca distancia por alto de Fuent de Campo, en as garras d'a sierra Ferrera, debaixo d'un cerro chicanón, fendo parte d'a subcomarca tradicional que se'n diz «Baixo Penyas». En l'actualidat, se i gosa arribar por una carretereta asfaltada anque sin senyalización horizontal, que naixe en a cruz d'a N-260 (de l'Aínsa ta Campo) con a carretera local que, en dirección sud, conduz cara ta Tierrantona y a suya Fueva. A continación d'ista carretereta s'enfila cara ta os casars d'o Baixo Penyas y ta Sant Veturián (realment, yera o camín que tradicionalment i puyaba d'enantes), y en pasando t'alto de Moliniás se torna de tierra.
  
  En a tradición oral se conoix que Fosau va tener bella suerte d'achuntamiento propio que se formaba con bells lugarons d'a baixant de Baixo Penyas. Os barrios de Villa y Soldevilla (ixo ye, o lugar de Fosau propiament dito) formaban o que a par d'alavetz se conoixeba como «Fosau Baixo» (oficialment «Fosado Bajo»), y os casars de Moliniás, a Marinyosa, a Mula y o Mediano que en chunto formaban o dito «Fosau Alto» («Fosado Alto»). Ixas denominacions s'han gosau guardar en a memoria popular, y en l'actualidat encara ye posible sentir a expresión «Fosau Baixo» ta referir-se de forma concreta a o nuclio de Fosau.
  
  Historicament, Fosau fizo parte d'o municipio de o Toledo d'a Nata («Toledo de Lanata») dica la desaparición d'iste, en fusionando-se con os achuntamientos d'a foya d'a Fueva ta formar a Fueva.
  
  Imáchens
  
  Fiestas
  Un cabo de semana de chulio, Fiesta Mayor. O día que s'escaiga pende d'os vecins y l'afluencia de familiars que se faigan previsión de puyar-ie.
  13 d'aviento, fiesta d'hibierno, fendo honras a Santa Lucia.
  
  Referencias
  
  Se veiga tamién 
  
  Hombre cerrudo.
  
  Vinclos externos
  
  Lugars d'a Fueva
  Localidaz d'Aragón con fiestas patronals ta Santa Lucia
  Localidaz d'a diocesi de Balbastro-Monzón en Sobrarbe